KOMMISSIONENS AFGØRELSE
af 11. juni 2010
om ændring af bilaget til beslutning 2004/432/EF om godkendelse af overvågningsplaner for restkoncentrationer, som tredjelande har forelagt i henhold til Rådets direktiv 96/23/EF
(meddelt under nummer K(2010) 3548)
(EØS-relevant tekst)
(2010/327/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF (1), særlig artikel 29, stk. 1, fjerde afsnit, og artikel 29, stk. 2, og
ud fra følgende betragtninger:
(1)
Ved direktiv 96/23/EF er der fastsat kontrolforanstaltninger vedrørende de i bilag I til direktivet omhandlede stoffer og grupper af restkoncentrationer. I henhold til direktiv 96/23/EF er optagelse eller opretholdelse på de lister over tredjelande, hvorfra medlemsstaterne kan indføre dyr og primærprodukter af animalsk oprindelse, der er omfattet af direktivet, betinget af, at de pågældende tredjelande forelægger en plan med oplysninger om de garantier, de stiller med hensyn til overvågning af de grupper af restkoncentrationer og stoffer, der er opstillet i nævnte bilag. Sådanne planer skal ajourføres på Kommissionens anmodning, især når det af hensyn til visse kontroller er nødvendigt.
(2)
I Kommissionens beslutning 2004/432/EF af 29. april 2004 om godkendelse af overvågningsplaner for restkoncentrationer, som tredjelande har forelagt i henhold til Rådets direktiv 96/23/EF (2), godkendes de overvågningsplaner for restkoncentrationer, som visse tredjelande, der er opført på listen i bilaget til beslutningen, har forelagt for dyr og animalske primærprodukter opført på listen.
(3)
Botswana har forelagt Kommissionen en overvågningsplan for restkoncentrationer for dyr af hestefamilien. Evalueringen af planen og de supplerende oplysninger, Kommissionen har modtaget, giver tilstrækkelige garantier for planen for så vidt angår dyr af hestefamilien. Dyr af hestefamilien bør derfor være omfattet af angivelsen for Botswana på listen i bilaget til beslutning 2004/432/EF.
(4)
Gambia har ikke forelagt en overvågningsplan for restkoncentrationer for så vidt angår akvakultur for 2009. Den pågældende angivelse for Gambia bør derfor udgå af listen i bilaget til beslutning 2004/432/EF. Gambia er blevet underrettet herom.
(5)
Under et kontrolbesøg i Indien aflagt af Kommissionen blev der konstateret alvorlige fejl og mangler i gennemførelsen af overvågningsplanen for restkoncentrationer for så vidt angår mælk og honning. Angivelserne vedrørende mælk og honning for Indien bør derfor udgå af listen i bilaget til beslutning 2004/432/EF. Indien er blevet underrettet herom.
(6)
Republikken Moldova har forelagt Kommissionen en overvågningsplan for restkoncentrationer for honning. Evalueringen af planen og de supplerende oplysninger, Kommissionen har modtaget, giver tilstrækkelige garantier for planen for så vidt angår honning. Honning bør derfor være omfattet af angivelsen for Republikken Moldova på listen i bilaget til beslutning 2004/432/EF.
(7)
Den Tidligere Jugoslaviske Republik Makedonien har forelagt Kommissionen en overvågningsplan for restkoncentrationer for svin, fjerkræ, akvakultur, æg, vildtlevende vildt og honning. Evalueringen af planen og de supplerende oplysninger, Kommissionen har modtaget, giver tilstrækkelige garantier for planen for så vidt angår de pågældende produkter. De bør derfor være omfattet af angivelserne for Den Tidligere Jugoslaviske Republik Makedonien på listen i bilaget til beslutning 2004/432/EF.
(8)
Singapore har forelagt Kommissionen en overvågningsplan for restkoncentrationer for så vidt angår akvakultur. Evalueringen af planen og de supplerende oplysninger, Kommissionen har modtaget, giver tilstrækkelige garantier for planen for så vidt angår akvakulturprodukter. Angivelsen vedrørende akvakultur for Singapore bør derfor ændres i bilaget til beslutning 2004/432/EF, således at begrænsningen af importen til kun at omfatte fiskevarer fremstillet af akvakulturråvarer fra EU-medlemsstaterne eller godkendte tredjelande udgår.
(9)
Uganda har forelagt Kommissionen en overvågningsplan for restkoncentrationer for honning og for akvakultur. Evalueringen af planen og de supplerende oplysninger, Kommissionen har modtaget, giver tilstrækkelige garantier for planen til at gøre det berettiget, at honning og akvakulturprodukter optages under de relevante angivelser for Uganda på listen i bilaget til beslutning 2004/432/EF.
(10)
For at undgå en eventuel afbrydelse af samhandelen bør der fastsættes en overgangsperiode for sendinger af akvakulturprodukter fra Gambia og honning fra Indien, der blev afsendt til Unionen inden datoen for anvendelse af denne afgørelse. Det er ikke nødvendigt at fastsætte en sådan overgangsordning for mejeriprodukter fra Indien, da der ikke for øjeblikket importeres sådanne produkter fra Indien til Den Europæiske Union, eftersom der ikke er fastlagt en liste over virksomheder i Indien, der fremstiller mejeriprodukter, og hvorfra det er tilladt at importere mejeriprodukter.
(11)
Beslutning 2004/432/EF bør derfor ændres i overensstemmelse hermed.
(12)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Bilaget til beslutning 2004/432/EF erstattes af teksten i bilaget til nærværende afgørelse.
Artikel 2
I en overgangsperiode indtil den 1. august 2010 accepterer medlemsstaterne sendinger af akvakulturprodukter fra Gambia og sendinger af honning fra Indien, forudsat at importøren af de pågældende produkter kan godtgøre, at de er certificeret og afsendt fra henholdsvis Gambia og Indien og var på vej til Unionen inden den 15. juni 2010.
Artikel 3
Denne afgørelse anvendes fra den 15. juni 2010.
Artikel 4
Denne afgørelse er rettet til medlemsstaterne.
Udfærdiget i Bruxelles, den 11. juni 2010.